Author: Borzasi Sandor
Last saved by: B. Sandor
Company: office2003

Igemagyarázat
Matthew Henry kommentárjából
Forrás: http://www.ccel.org/ccel/henry
(angolról ford.: Borzási Sándor, 2014)

Meghallgatható:
http://www.baptista.ro/szatmarnemeti/igemagyarazat1.html

Ezékiel 37, 15-23

^15 És lőn az Úr beszéde hozzám, mondván: ^16 És te, embernek fia, végy magadnak fát, és írd ezt reá: Júdáé és Izráel fiaié, az ő társaié; és végy egy másik fát, és írd ezt reá: Józsefé, Efraim fája és az egész Izráel házáé, az ő társaié. ^17 És tedd együvé azokat, egyiket a másikhoz egy fává, hogy egygyé legyenek kezedben. ^18 És ha mondják néked a te néped fiai, mondván: Avagy nem jelented-é meg nékünk, mit akarsz ezekkel? ^19 Szólj nékik: Ezt mondja az Úr Isten: Ímé, én fölveszem a József fáját, mely Efraim kezében van, és Izráel nemzetségeit, az ő társait, és teszem őket ő hozzá, a Júda fájához, és összeteszem őket egy fává, hogy egygyé legyenek az én kezemben. ^20 És ha e fák, a melyekre írsz, kezedben lesznek szemök láttára: ^21 Szólj nékik: Ezt mondja az Úr Isten: Ímé, én fölveszem Izráel fiait a pogányok közül, a kik közé mentek, és egybegyűjtöm őket mindenfelől, és beviszem őket az ő földjökre. ^22 És egy néppé teszem őket azon a földön, Izráelnek hegyein, és egyetlenegy király lesz mindnyájok királya, és nem lesznek többé két néppé, és ezután nem oszolnak többé két királyságra. ^23 És többé meg nem fertéztetik magokat bálványaikkal és útálatosságaikkal és minden bűneikkel; és megtartom őket minden oly lakóhelyöktől, a melyekben vétkeztek, és megtisztítom őket, és lesznek nékem népem és én leszek nékik istenök.

Igen drága, értékes ígéretek tárulnak itt elénk a zsidók boldog állapotáról, hazájukba való visszatérésük után. De ezeknek van további vonatkozásuk is, a Messiás országára, és az evangéliumi dicső korszakra. 
I. Meg van itt ígérve, hogy Efraim és Júda örvendetesen egyesülni fog testvéri szeretetben és kölcsönös szolgálatban. És bár mindeddig, - a tíz törzsnek a Dávid házától való elszakadása óta, mely Jeroboám alatt történt, - folytonos ellenségeskedés és feszültség volt Izráel és Júda királysága között, s valószínű, bizonyos súrlódások voltak köztük még a fogság földjében is (Efraim minden alkalommal irigykedett Júdára és Júda is bosszantotta Efraimot): most már nem lesz többé így, hanem szent koalíció lesz közöttük. És dacára a régi különbözőségeknek, melyek köztük voltak, egyezni fognak egymással szeretetben, és mindenféle jó szolgálatokat fognak tenni egymásnak. 
Ez itt egy jellel van illusztrálva. A prófétának két fát kellett vennie, és rájuk kellett írnia: „Júdáé” (ebbe Benjámin is bele volt foglalva, mert Izráel fiai közül ezek Júdával maradtak), és a másikra „Józsefé”, s ez felölelte az összes többi törzseket. 16.v. E két fadarabot úgy kellett faragnia, hogy kezében eggyé váljanak, 17.v. A nép felfigyelt erre, és kívánták megtudni a dolog jelentését. Tudták, a próféta nem szórakozásból játszik azokkal a fákkal, mint gyermekek szokták tenni. ¶ Akik szeretnék megtudni a jelentést, azoknak kérdezniük kell Isten Igéjének értelme után, melyet olvasnak és hallgatnak, valamint az Úrtól rendelt sákramentumi jelek felől, melyek lelki és isteni dolgokat képviselnek számunkra. Az igehirdetők ajkai tudományt kell őrizzenek, és a népnek azt kell várniuk az ő szájukból, Mal 2,7. Szükséges úgy felnőttek, mint gyermekek részéről megkérdezni: „Mire való e szertartás, e jel?” (2Móz 12,26).
A jelentése az volt, hogy Júda és Izráel eggyé válnak az Úr kezében, 19.v. 
1. Eggyé lesznek, egy nemzetté, 22.v. Nem lesznek immár különálló érdekeik, és következésképpen, megosztott, széthúzó érzelmek sem szívükben.  Nem lesz többé kölcsönös irigykedés és féltékenység bennük. A korábbi feszültségeknek még az emlékezete is megszűnik. De lesz teljes összhang és jó megértés közöttük, jó hajlandóság egymás iránt, és teljes készség minden jó szolgálatra, egymás hasznát és örömét keresve.  Korábban két érdes fa voltak, egymás sértve és keresztezve, sőt, egymást ütve és bántalmazva. De most eggyé válnak, egymást erősítve és támogatva. Egységben az erő! Amikor az erőhöz erő társul, hatékonysága aránylag megnő. Ímé, mily jó, és mily gyönyörűséges látni Júdát és Izráelt, melyek régóta versengésben voltak, most egyetértésben együtt lakozni! ¶ Kedvesekké válnak Istenük előtt, szeretetreméltók lesznek barátaik előtt, rettenetesek lesznek ellenségeik előtt!  És 11,13-14. 
2. Egyek lesznek Isten kezében. Az Ő ereje egyesíti őket, s mivel az Ő keze hozza egybe őket, az Ő keze meg is tartja őket ez egységben, úgy, hogy nem fognak többé szétválni. Egyek lesznek az Ő kezében, mert az Ő dicsősége lesz egységük központja, és kegyelme fogja azt megszilárdítani. Őbenne, Őt tartva szem előtt, és Őt szolgálva és imádva, egyesülni fognak, s így tökéletes lesz az egységük. Mindkét rész teljes szívvel rajta lesz azon, hogy önmagukat az Ő kezébe helyezzék, s így lesznek igazán egyek. Akik egy harmadikkal egyeznek, következésképpen egyeznek egymással is. ¶ Jegyezzük meg: Azon vannak a legjobb egységben, akik egyek Isten kezében: akiknek egymással való egységük a Krisztussal való egységüknek az eredménye, valamint annak, hogy Istennel közösségben vannak Általa, Ef 1,10. Egyek mibennünk, Jn 17,21. 
3. Egyek lesznek a fogságból való visszatérésben (21.v.): fölveszem őket a pogányok közül, és egybegyűjtöm őket mindenfelől, és beviszem őket egy testté egyesítve az ő földjükre. Egyek lesznek a pogányoktól való elszakadásban, akikkel összeelegyítették magukat. Egyek lesznek abban, hogy elszakadjanak tőlük, szívükben elforduljanak tőlük, s többé ne alkalmazkodjanak az ő szokásaikhoz, s így hamar egyetértésben fognak járni Isten Igéjének szabálya szerint. ¶ Az a tény, hogy együtt szenvedtek az elnyomás alatt, még inkább erősíti értelmüket az egységre, amikor magukhoz térnek, és meggondolják a dolgokat. Tegyetek sok fémdarabot a kohóba, és amikor megolvadnak, mind egybefolynak. Ideje volt, hogy erősítsék egymást, amikor elnyomóik oly serényen igyekeztek gyengíteni és elpusztítani őket. ¶.Hasonlóképpen, mivel örököstársak Isten kegyelmében, s abban a nagy, általános szabadításban, mit mindnyájukért végbevitt, ez is segítni fogja őket az egységben. Isten mindnyájuk iránti szeretete egy jó ok, amiért nekik is szeretniük kell egymást. ¶. A közös öröm órái, éppúgy, mint a közös szenvedések, a szeretetet munkáló, erősítő idők kell legyenek.  
4. Mind egy király alattvalói, és így egyek. A zsidók, visszatérésük után egy kormány alatt álltak, s nem voltak megosztottak többé, mint korábban. Azonban ez bizonyára messzebbre néz, a Krisztus országára. Ő az az egy Király, aki alatt Isten egész lelki Izráele örömmel egyesül, s akinek oltalma alatt ők mind összegyűjtetnek. Az összes hívők mind egy Úrban, egy hitben és egy keresztségben egyesülnek. ¶.S bizonyára e prófécia főként a zsidóknak és pogányoknak az evangéliumi egyházban való egyesüléséről szól, arról, hogy egy akol és egy pásztor lesz Krisztus alatt, ki a nyájnak nagy Pásztora. Krisztus által a köztük levő válaszfal ledöntetett, az ellenségeskedés megöletett, és a kettő egy új emberré tétetett, Ef 2,14-15.
II. Meg van itt ígérve, hogy a zsidók a fogság által ki fognak gyógyulni bálványimádásra való hajlandóságukból. Ez lesz örvendetes gyümölcse annak a nyomorúságnak: bűneiknek elvétele (23.v.). És nem fogják többé beszennyezni magukat bálványaikkal, azokkal az utálatos, fertőző dolgokkal, és semmi korábbi törvényszegéseikkel sem.¶.Jegyezzük meg: Amikor egy bűnnel őszintén szakítottunk, akkor úgyszintén minden bűnt elhagytunk. Mert aki gyűlöli a bűnt, mint bűnt, az gyűlölni fog minden bűnt. S azok, akik kigyógyultak lelki bálványimádásukból, mértéktelen világszeretetükből és testiségükből, úgy, hogy többé nem teszik istenükké a pénzt, vagy a hasukat, azok hatalmas csapást mértek minden törvényszegésüknek a gyökerére. 
Isten kétféle módon gyógyítja ki bálványimádásukat: - 
1. Azáltal, hogy kihozza őket az arra vezető kísértések útjáról: „Megtartom őket minden olyan lakóhelyüktől, amelyekben vétkeztek, - mert ott találtak alkalmat a bűnre és annak csábításaira.” ¶ Jegyezzük meg: Lelki bölcsességünk lényegéhez tartozik, kerülni azokat a helyeket, ahol legyőzettünk a kísértés által és vétkeztünk. Kerüljük, ne maradjunk meg bennük, ne térjünk vissza hozzájuk, hanem meneküljünk onnan, mint fertőzött helyektől, Zak 2,7. Jel 18,4. És igen nagy kegyelem, amikor Isten, az Ő gondviselésében kiment minket azon lakóhelyekből, melyekben vétkeztünk, és megőriz a veszélytől, azáltal, hogy távol tart a veszélyes úttól. S ezt imádságunkra való feleletképpen teszi: „Ne vígy minket kísértésbe, de szabadíts meg minket a gonosztól.”  
2. Szívünk hajlandóságának a megváltoztatása által: „Megtisztítom őket (28.v), vagyis, megszentelem őket, kimunkálom bennük a bűn szennyének utálatát, és a szentségben való gyönyörködést, s aztán biztos lehetsz, hogy nem fogják többé beszennyezni magukat bálványaikkal.” Azokat, akiket Isten megtisztított, meg is tartja tisztán.
III. Meg van itt ígérve, hogy ők Isten népe lesznek. Isten az ő Istenük lesz. Ők Krisztusnak, az Ő Királyuknak és Pásztoruknak lesznek az alattvalói és juhai. Ez ígéreteket láttuk már előbb, és itt újra meg vannak ismételve (23-24.v), Izráel hitének megerősítésére. „Ők az én népem lesznek, s szolgálni fognak nekem. S én Istenük leszek, hogy megmentsem és igazán boldoggá tegyem őket. ¶.Dávid, az én szolgám lesz a király felettük, hogy harcolja az ő harcaikat, s megvédje őket a sérelmektől, s hogy uralkodjék rajtuk, és minden dolgot a javukra fordítson. Ő lesz a pásztoruk, hogy vezesse őket, s gondoskodjék róluk. Krisztus ez a Dávid, Izraelnek régi királya. S akiket Ő magának leigáz, és akiket késszé tesz az Ő sereggyűjtésének napján ^(Zsolt ^110,3), azokban kimunkálja, hogy az Ő parancsolataiban járjanak, és az Ő rendeléseit megőrizzék.